Nedbank sê onteiening sonder vergoeding kan banke in krisis dompel | Maroela Media
Nedbank sê onteiening sonder vergoeding kan banke in krisis dompel
Mike Brown, uitvoerende hoof van Nedbank, het Vrydag aan LP's gesê dat die onteiening van eiendom sonder vergoeding aanleiding kan gee tot 'n "klassieke bankkrisis".
Brown het die uitlatings gemaak tydens 'n voorlegging aan die parlement se ad hoc-komitee wat moet besluit of die Grondwet gewysig moet word om onteiening sonder vergoeding te vergemaklik.
"Elke eiendom wat onder verband is en wat onteien word sonder vergoeding sal waarskynlik 'n direkte daling in die waarde van daardie eiendom op die balansstaat van 'n leningsbank tot gevolg hê," het Brown gesê.
Brown het gesê as mens veronderstel dat onteiening sonder vergoeding op 10% van Nedbank se R153 miljard residensiële verbandrekening toegepas word, die bank dan R15 miljard sal verloor.
Nedbank se kommersiële huishoudelike rekening beloop R162 miljard terwyl hul landelike rekening op R17 miljard staan.
"As 'n bank sal ons met min opsies gelaat word om ons kapitaal en deposante te beskerm," het hy gesê.
Brown meen dit is absoluut noodsaaklik om vertroue in die bankstelsel vol te hou vir deposante om te voel dat hulle geld veilig is.
Maroela Media het vroeër berig Kedibone Molopyane, hoof van groep mediaverhoudinge van Nedbank, het gesê die betaling van 'n eiendomsverband is onderhewig aan 'n kontraktuele ooreenkoms en moet betaal word ongeag of daardie eiendom onteien word, met of sonder vergoeding.
Die bevestiging het gekom nadat 'n skermskoot van 'n e-posgesprek tussen 'n oënskynlike kliënt en 'n verteenwoordiger van Nedbank onlangs wyd op sosiale media versprei is. In die e-pos beantwoord 'n kliëntdiensresolusiebestuurder 'n navraag oor die impak van moontlike onteiening op eiendom wat steeds onder verband by Nedbank is.
Die Nedbank-beampte se antwoord is dat die kliënt die verband betaalbaar sal wees totdat dit ten volle afbetaal is. "Kliënte se verbandooreenkomste is onderhewig aan 'n kontraktuele ooreenkoms en verbandbetalings is verskuldig en betaalbaar totdat die verband ten volle afbetaal is, ongeag enige vorm van grondonteiening – met of sonder vergoeding," lui die e-pos.
Molopyane het gesê Nedbank neem aktief deel aan die debat rakende onteiening sonder vergoeding.
"Ons insette beklemtoon die behoefte vir versnelde grondhervormingsprosesse, maar stel dit duidelik dat ons nie wysigings aan die grondwet aanbeveel nie, aangesien ons glo dat die huidige bewoording van Artikel 25 gepas is en onteiening sonder vergoeding toelaat in gevalle van nasionale belang of waar 'n hof bepaal dat dit regverdig en billik binne die spesifieke omstandighede is."
KVBA wil toetree rakende Solidariteit-staking by Sasol
Bestuurder wat saam met meisie hotel bedrieg, hoor sy lot
NEE NEDBANK julle was die EERSTE Bank wat gese het die publiek moet onthou ons BLY VERANTWOORDELIK vir die lening ..toot toot . toe ook nou agtergekom dit was bollie.
Nedbank is natuurlik absoluut korrek. Onteiening sonder vergoeding kan eenvoudig nie werk sonder dat die staat beide die banke asook plase nasionaliseer nie, sodat beide bates en laste dan op dieselfde balansstaat verskyn. Die alternatief is dat die staat aan die banke waarborge en vergoeding sal verskaf vir die uitstaande skuld wat na onteiening nie verhaal kan word nie. Maar ons onbeholpe regerende party sal sekerlik eers toesien hoedat die bankstelsel asook ekonomie ineenstort vanweë die regering se beleid, voordat hulle dalk iets sal doen.
Dit is eenvoudig, die boer is afhanklik van die grond vir 'n inkomste waarmee hy dan die paaiement betaal. Onteien die grond sonder vergoeding en hy het het nie meer 'n inkomste stroom waarmee hy die bank kan betaal nie. Hy likwideer dan homself, maar besit niks meer nie en bank het geen ander opsie as om die skuld af te skryf nie. Die oefening gebeur met so 100 plase en die bank verloor miljarde. Mense, almal moet maar hulle geld wat op belegging lê by die bank gaan onttrek en dit omskakel in Dollars en dit onder hulle beddens… Lees meer »
Juis oor jou hoof van mediaverhoudings se dwaasagtige uitlatings, moet jy nou die kole uit die vuur krap. Jy het nie besef dat as ons skielik besluit om nie ons verbande te betaal nie, Nedbank, ABSA, FNB, en Standard Bank in 'n geweldige verknorsing gaan beland. Waar gaan jou salaris dan vandaan kom? Jy het sekerlik besef dat "white capital" jou bankie aan die gang hou.
Hoe dink julle gaan 'n VERSNELDE GRONDONTEIEINGSPROSES werk? Julle sit nou lekker tussen twee vure, aan die een kant wil julle saam met die ANC skree en aaan die ander kant besef julle julle gaan bankrotspeel . maak maar self die keuse oor VERSNELDE GRONDONTEIENING .. kry vir julle!